'Мұхтар Шерім Жұмашұлы — Қазақстанның танымал сықақшы-жазушысы, сатирик ақын, Халықаралық Алаш әдеби сыйлығының лауреаты, Қазақстан жазушылар одағының мүшесі. Шона Смаханұлы атындағы сатира жүлдесінің бас жүлдегері Көпен Әмірбек атындағы «Ара» сыйлығының лауреаты. МұхШЕР, Мен ғой, Жұмаштың жүгермегі, Сатира снайпері, Ратқұш Міреш (Керісінше оқу керек.) Жебе Садақұлы бүркеншік аттары бар. 1957 жылы 12 желтоқсанда Түркістан облысы, Бәйдібек ауданы, Ақтас елді мекеніндегі нағашы ауылында дүниеге келген. Сегізінші сыныпқа дейін Кеңсай сегіз жылдық мектебінде оқып, 9-10 класты бұрынғы Ванновка, қазіргі Тұрар Рысқұлов ауылындағы Абай атындағы орта мектепте(Түлкібас ауданы) жалғастырады. Мектеп қабырғасында жүріп жазған алғашқы "Әлиманың әлегі" атты әзіл әңгімесі Бәйдібек аудандық "Алғабас" газетінде жарияланған. Кейін Түлкібас ауданындағы аудандық "Шамшырақ" газетінде де алғашқы әзілдері жариялана бастайды. Талантты жас 1974 жылы Түлкібас ауданы, Абай атындағы орта мектепті бітірген соң, 1974-1975 жылдары Бәйдібек аудандындағы "Алғабас" газетінде әуелі корректор, кейін тілші қызметін атқарады. Осы кезден бастап, Мұхтар Шерімнің шығармалары республикалық газет-журналдар бетінде жиі жариялана бастайды. Ал, 1975 жылы ҚазМУ-дің журналистика факультетіне оқуға түсіп, ойдағыдай бітіреді. Университет қабырғасында жүріп те "Жас толқын" қабырға газетінің бас редакторы болды. Екінші курста оқып жүрген жылдары оқырмандарға "Жалын" баспасынан жол тартқан "Жібек жел" атты жас жазушылардың топтама жинағында он шақты әзіл әңгімелері жарық көрді. 1982 жылы Алматыдағы республикалық қуыршақ театрының әдебиет бөлімінде қызмет атқарды. Кейін 1983-88 жылдары Оңтүстік Қазақстан облыстық "Оңтүстік Қазақстан "газетінің "Қақпан" сын-сықақ бөлімінде тілшілік қызметте жүріп, фельетон жанрын меңгерді, шеберлігін шыңдай түсті. Кеңес заманында республикалық "Ара" журналының оңтүстік облыстардағы меншікті тілшісі қызметін абыроймен атқарды. Республикада тұңғыш рет "Жұдырық" атты сын-сықақ газетін ұйымдастырып, оның бас сарашысы болды. Кейінірек "Барыс" атты тәуелсіз газеттің президенті қызметін 14 жыл жалғастырды. "Күлейікші Мұхтар!" сатира театрының негізін қалады. Ал, 1986 жылы облыста "Күлкі жәрмеңкесі" сатира театрын дүниеге әкеліп, сценарийлер жазды. Бүгінде республикаға танымал "Шаншар" әзіл-сықақ театрының негізін қалап, әзілкеш әртістердің танымал болуына мұрындық болды, әрі театр атын айқындады. Өз заманында дәуірлеген республикалық "Тамаша" театрының белсенді авторы, сондай-ақ, "Күлкі керуені" театрының негізін қалады. Соңғы жылдары Ақтөбедегі мемлекеттік "Екі езу" сатира театрымен жиі шығармашылық байланыс орнатып келеді. Автордың бірнеше интермедиялары "Екі езу" сахнасында қойылды. Сатириктің алпыс жылдығы Ақтөбедегі өнер орталығында атап өтілді."Қазақ әдебиеті" газетінің лауреаты Мұхтар ШЕРІМ тәуелсіздік жылдары "Айқын" газетінің қосымшасы "Ара" газетінің тілшісі бола жүріп, өшіп бара жатқан фельетон жанрын тірілтті. Оңтүстік Қазақстан облысының 2009 жылғы үздік жазушысы. Қазақстан конституциясының он жылдық мерекесі медалімен, 2017 жылы облыс әкімінің әдебиетке, мәдениетке сіңірген еңбегі үшін алғыс хатымен марапатталған.
Мұхтар Шерім "Бюрократпен қоштасу", "Құдағи құшақтай береді" және "Ымбаппа", "Талтайып тұрғым келеді", "Кешіріңіз, сіз есек емессіз...", "Быт-шытыңызды шығарамын!" атты төрт томдық шығармалар жинағының, "Біз ұялмаймыз!", "Ештеңенің керегі жоқ!", «Біз ұялмаймыз!», "Давай, үйленейік?", "Тепкім келеді", "Күйеуім тормыз", "Обшым адам емессіңлер!", "Ыңқ ете қалдым!" кітаптарының авторы. "Қазақпарат" баспасынан мемлекеттік тапсырыс бойынша "Қуғандар мен қашқандар" және "Хош бол, иттің баласы!" атты сатиралық кітаптары жарық көрді. Сатиралық әңгімелерімен әлеуметтік желілердің белсендісі."Сатира снайпері" парақшасы бар."Өзіміздің жексұрын", Стажер" күйеу" комедиялық пьесалар жазған."Супер сүмелектер", "Бетсіздер", Масқара махаббат" кинокомедия сценариімен ерекшеленеді."Ұрының қатыны" сатиралық романның авторы. «Жас Алаш», «Айқын», «Жас қазақ», «Егемен Қазақстан» «Қазақ әдебиеті» тағы басқа басылымдарда әзіл-сықақтарым жиі жариялады. «Дала мен қала» газетінің «Қисық қоржын» сын-сықақ бұрышын басқардым. «Алматы ақшамы» газетінің «Бір түрлі бет» әзіл-оспақ бұрынының бас бапкері болды.Бірнеше әзілдері орыс және Түркия басылымдарында жарияланған.